A[medeus], divina miseratione Dyensis episcopus, conservator a domino papa fratribus minoribus in villa Cariloci, Matisconensis diocesis, degentibus specialiter deputatus, viris venerabilibus et discretis, universis decanis, archidiaconis, archipresbiteris, capellanis, incuratis et eorum vicariis, in Lucdunensi, Matisconensi, Cabilonensi, Eduensi et Claromontensi diocesibus constitutis, salutem in Domino sempiternam. Vestra noverit discretio nos litteras sanctissimi patris domini pape Alexandri quarti recepisse sub hac forma: «Alexander, etc.» Cum nos igitur hujus auctoritate mandati supradictum abbatem per reverendos et venerabiles patres S., Dei gratia Matisconensem episcopum, A., eadem gratia Cabilonensem episcopum, moneri fecerimus, ut ipse, infra certum terminum a monitionibus sibi factis, priorem Cariloci et monachos ac conversos dicti prioratus et quoslibet alios sue jurisdictioni subjectos, quod a gardiani et aliorum fratrum ibidem commorantium omnimoda molestatione desisterent, compellere nullatenus postponeret, prout in virtute obedientie et sub pena excommunicationis eidem abbati a summo pontifice firmiter est injunctum, et amoveret omnimodo infra dictum terminum omnes illos qui locum dictorum fratrum contra justitiam detinent occupatum; ita quod dicti gardianus et fratres in eodem loco possent pacifice sub observantia mandatorum Domini delectari. Quod quia dictus abbas effectui mancipare non dignatus est, prout debet, vobis et universis et singulis auctoritate predicta precipiendo mandamus in virtute obedientie et sub pena excommunicationis quam in vos presenti scripto auctoritate apostolica ferimus, si mandatum nostrum, immo apostolicum, super hoc nolueritis vel distuleritis adimplere, quatinus memoratum abbatem quem excommunicavimus et in scriptis, singulis diebus dominicis et festivis, pulsatis campanis et candelis accensis in ecclesiis vestris excommunicatum auctoritate apostolica publice nuncietis. Datum anno Domini Mº CCº LXº IIº, idus julii. Reddite litteras sigillis vestris sigillatas.